Veiling lewer groot pryse op | Netwerk24
Veiling lewer groot pryse op
Kobus Brand (links) het die prys vir die hoogste omset vir die dag op die Kaallaagte-boere­vereniging se jaarlikse prestige-vetvee­veiling gewen, en BG Meyer van die BG Meyer-trust het die prys vir die hoogste omset vir die boekjaar gewen.Foto: Martinette Hay
Die Kaallaagte-boere­vereniging se jaarlikse prestige-vetveeveiling is Donderdag (02/08) gehou.
“Ons is ’n boere­vereniging waarmee enigeen hulle kan vereenselwig. Ons is ’n nie-winsgewende vereniging wat terugploeg in die gemeenskap,” het Kobus Brand, voorsitter, gesê.
“Ons is by aftreeoorde in Paul Roux en by skole in Bethlehem se minder bevoorregte kinders betrokke.”
Verskeie pryse was die aand op die spel.
Hanroux Roux, ’n jong seun van Bethlehem, het vir sy belangstelling in plaasdiere die jeugprys gewen.
Fanie Nyambose is as die jongboer aan­gewys, en Molefe Nyambose as die ontluikende boer.
Pryse was vir onder meer die duurste A-graad-, B-graad- en C-graad-slagos, asook die duurste slagverse, op die spel.
Boere het ook pryse vir die duurste groepe speenkalwers, asook stoor- en slaglammers, en slagkoeie gewen.
Bremer Swanepoel is as die grootste verkoper met skape aangewys.
Brand het die hoogste omset vir die dag behaal en was ook die grootste verkoper met beeste.
Die BG Meyer-trust het die hoogste omset vir die boekjaar getoon.
Terwyl die veiling aan die gang was, het ’n brand op een van die omliggende plase, Damplaas, uitgebreek.
“Ons het vandag besef hoe klein ons as mense is en hoe magtig God is. Ons moet by ons buurmanne staan,” het Brand gesê.
“Dit was bemoedigend om te sien hoe mense mekaar help.”
Volgens Johan de Swardt, eienaar van Damplaas, was die oorsaak van die brand ’n oop vuur wat op sy buurplaas gemaak is om vullis te verbrand.
“Die wind het die brand laat versprei en ons kon niks doen om dit te keer nie,” het De Swardt gesê.
Sy hele plaas, sowat 480 ha, het afgebrand.
“Ons kon gelukkig die vuur om die plaashuis en krale weghou.”
De Swardt is dankbaar teenoor die Here en glo alles werk ten goede vir dié wat Hom dien. Iemand het reeds uit Potchefstroom gebel om 50 bale voer te skenk. Nog iemand skenk 30 bale, en iemand uit Pretoria skenk 100 bale.
“Die Here voorsien,” het De Swardt gesê.